b'\n_START_ARTICLE_\nT\xc3\xb5nu Parming\n_START_PARAGRAPH_\nT\xc3\xb5nu Parming (28. juuni 1941 P\xc3\xa4rnu \xe2\x80\x93 30. oktoober 1998 Toronto) oli eesti sotsioloog, ajaloolane, poliitik ja ajakirjandustegelane.\n_START_SECTION_\nElulugu\n_START_PARAGRAPH_\nP\xc3\xb5genes 1944. aastal N\xc3\xb5ukogude okupatsiooni eest koos perega Saksamaale, siirdus sealt 1949. aastal Ameerika \xc3\x9chendriikidesse. L\xc3\xb5petas 1960. aastal New Jerseys keskkooli, \xc3\xb5ppis aastatel 1960\xe2\x80\x931962 Princetoni \xc3\x9clikooli tehnikakoolis. Teenis aastatel 1962\xe2\x80\x931967 ohvitserina USA s\xc3\xb5jav\xc3\xa4es, v\xc3\xb5ttis 1965\xe2\x80\x931966 USA maav\xc3\xa4e eriotstarbeliste v\xc3\xa4gede (US Army Special Forces) all\xc3\xbcksuse \xc3\xbclemana osa s\xc3\xb5jategevusest Vietnamis. L\xc3\xb5petas 1969. aastal Princetoni \xc3\x9clikooli sotsioloogia erialal. Sai aastatel 1969\xe2\x80\x931970 Fulbrighti-Hayesi uurimisgrandi Helsingisse perekonna struktuuri sotsioloogia alal, filosoofiadoktor (1976, Yale\'i \xc3\x9clikool), v\xc3\xa4itekiri "The Nature of Ethnic Identity", milles k\xc3\xa4sitles rahvusliku \xc3\xbchtsuse probleeme. Oli aastatel 1974\xe2\x80\x931976 Marylandi \xc3\x9clikooli lektor, 1976\xe2\x80\x931981 abiprofessor, 1981\xe2\x80\x931988 dotsent, \xc3\xbchtlasi 1984\xe2\x80\x931986 USA Riigidepartemangu NSV Liidu ja Ida-Euroopa rahvusvaheliste suhete instituudi osakonnajuhataja, 1986\xe2\x80\x931987 ja 1988\xe2\x80\x931989 Toronto \xc3\x9clikooli eesti \xc3\xb5ppetooli professor, 1990\xe2\x80\x931998 Eesti Kirjastuse Kanadas juhatuse esimees ja ajalehe Meie Elu toimetaja.\n_START_SECTION_\nTeadust\xc3\xb6\xc3\xb6\n_START_PARAGRAPH_\nUurimisvaldkond: etniline identiteet ja natsionalism, N\xc3\xb5ukogude Eesti sotsioloogia, Eesti poliitiline ajalugu ja taasiseseisvumise k\xc3\xbcsimused. Olnud Rahvusvahelise Sotsioloogia Assotsiatsiooni, Ameerika Sotsioloogia Assotsiatsiooni, AABS-i ning paljude teiste teadus- ja kultuuriorganisatsioonide liige; E\xc3\x9cS-i liige (aastast 1960) ja E\xc3\x9cS-i \xc3\xbclemaailmse vanematekogu esimees, Eesti Komitee liige (1990\xe2\x80\x931992).\n_START_SECTION_\nIsiklikku\n_START_PARAGRAPH_\nTema ema oli iluv\xc3\xb5imleja ja treener ning eesti aktivist USA-s Salme Parming (1919\xe2\x80\x932013), vend on Priit Parming. Ta oli kaks korda abielus: tema esimene abikaasa oli aastast 1969 raamatukogut\xc3\xb6\xc3\xb6taja ja infospetsialist Marju Rink-Abel; tema teine abikaasa oli Asta Lokk, neil on poeg Veiko ja t\xc3\xbctar Talvi.'